El 12é mural del Serpis Urban Art Project representa la multiculturalitat i la infància
25 gener 2019

## El 12é mural del Serpis Urban Art Project representa la multiculturalitat i la infància25 gener 2019Última actualització: 14 juliol 2025

![](../gestion/img/facebook_serpis_urban06.jpg)  
  

Els **regidors de Responsabilitat Social i Gestió Responsable del Territori, Nahuel González i Xavi Ródenas**, respectivament, acompanyats del **president de la Junta de Districte de Corea, José Manuel Prieto**, el **responsable de Serpis Urban Art Project, Eloi Àngel** i **l’artista, Carlos Callizo**, han presentat aquest matí la darrera intervenció del projecte que s’està realitzant fins a diumenge a un mur del CEIP Botànic Cavanilles, al districte de Corea.  
El tema de l’obra és la “Multiculturalitat i la infància”, “_un estil molt propi amb molts colors de fons, entre els quals sobreeixirà el rostre d’una xiqueta. Predominarà el verd com a homenatge al col•legi”,_ ha explicat l’artista, per a qui l’art urbà _“busca convertir els ‘no llocs’, que compartim totes i tots, en espais amables, alegres, que provoquen que la ciutadania alce el cap...”_ .  
Carlos Carrizo és Doctor i professor de Belles Arts a la Universitat de Múrcia i _“és un artista molt reconegut a Espanya i a nivell internacional. La seua obra té un estil propi molt característic que es reconeix a simple vista en el món de l’art urbà”_, ha destacat Àngel.  
Es tracta del dotzè mural del projecte municipal Serpis Urban Art Project, una iniciativa conjunta dels departaments de Responsabilitat Social i Gestió Responsable del Territori, amb la col•laboració de Pinturas Mondúber, _"que uneix l’art urbà amb les reivindicacions socials, econòmiques o culturals”_, ha explicat González.  
El projecte és inter-departamental, i també afecta a tots els barris de la ciutat, en aquest cas Corea. “_Volíem un mural important al nostre districte, on ja tenim el de la Diversitat (“Love is Love”) i gràcies a la col•laboració del CEIP del Botànic Cavanilles (la direcció i l’Ampa) hem trobat l’espai adequat. És un mural que dóna felicitat a l’entorn, que trenca amb la rutina d’aquesta zona de Corea que no tenia molts espais amables”_, ha assegurat Prieto.

Des de l'Ajuntament de Gandia s'ha volgut donar llibertat de creació als artistes. Aconseguir llevar les connotacions negatives de l'art urbà, fins i tot de vandalisme, i elevar-lo a categoria d'art i de creació artística és una iniciativa que està triomfant a les principals ciutats europees.  
L'objectiu final del projecte també és que s'acabe generant un itinerari d'art urbà a la ciutat de Gandia, on la gent puga visitar els murals amb l'explicació de l'artista que ha fet l'obra. Per això, també quedaran reflectides a un web, que es presentarà pròximament, juntament els autors i les explicacions de les mateixes. Oferint, d’aquesta manera, una ruta per l’art urbà a la nostra ciutat.  
L’èxit del programa municipal Serpis Urban Project el demostra la quantitat de peticions d’intervenció. En aquest sentit, cal recordar que les persones interessades a oferir els seus murs poden posar-se en contacte amb l’Ajuntament a través de l’adreça: participació@gandia.org.